ישעיהו פרק ו

מבוא

בפרק ו, המשמש גם כהפטרה לפרשת יתרו, צופה הנביא בכבוד ה', מתנדב להיות שליח ה' ולפי חלק מן הדעות אף מתמנה לתפקידו. משמעות השליחות "הַשְׁמֵן לֵב הָעָם הַזֶּה", היא אחת השאלות הקשות בספר, האם נשלח הנביא להקשות את לב העם? לאחר מחאתו וזעקתו של הנביא "עַד מָתַי, אֲדֹנָי?" נותן הקב"ה, שביב של תקווה לעם העומד להיפגע אנושות מן הכיבוש האשורי, הבטחה שלאחר הפורענות הכפולה תיוותר שארית שתהווה זרע קודש, וממנה ישוב ויצמח העם.

שאלות מכוונות למידה

א. בפרק הזה יש נבואה הנראית כנבואת הקדשה של הנביא לתפקידו.

האם יש כאן מינוי חדש או מחודש של ישעיהו לנביא? ומדוע דווקא עכשיו?

ב. "שִׁמְעוּ שָׁמוֹעַ - וְאַל תָּבִינוּ" - ישעיהו נשלח להתנבא לעם, שלא ישמע ולא יבין.

מהי משמעות השליחות, ומהי מטרתה?

⭘ ג. בשונה מנביאים אחרים, כמשה וירמיהו, ישעיהו לא מסרב לשליחות הנבואית המוטלת אליו, ואף משיב: "הנני שלחני!".

מדוע הוא מקבל עליו את השליחות? מה נוכל ללמוד מכך על הנביא ישעיהו?

|  |
| --- |
| המבנה של פרק ו |

|  |  |
| --- | --- |
|  | ישעיהו פרק ו |
| **א. גילוי השכינה** | (א) בִּשְׁנַת מוֹת הַמֶּלֶךְ עֻזִּיָּהוּ, וָאֶרְאֶה אֶת אֲדֹנָי יֹשֵׁב עַל כִּסֵּא רָם וְנִשָּׂא, וְשׁוּלָיו מְלֵאִים אֶת הַהֵיכָל:  (ב) שְׂרָפִים עֹמְדִים מִמַּעַל לוֹ,  שֵׁשׁ כְּנָפַיִם שֵׁשׁ כְּנָפַיִם לְאֶחָד: בִּשְׁתַּיִם יְכַסֶּה פָנָיו, וּבִשְׁתַּיִם יְכַסֶּה רַגְלָיו, וּבִשְׁתַּיִם יְעוֹפֵף:  (ג) וְקָרָא זֶה אֶל זֶה וְאָמַר: קָדוֹשׁ קָדוֹשׁ קָדוֹשׁ ה' צְבָאוֹת, מְלֹא כָל הָאָרֶץ כְּבוֹדוֹ:  (ד) וַיָּנֻעוּ אַמּוֹת הַסִּפִּים (נזדעזעו מזוזות פתח הבית) מִקּוֹל הַקּוֹרֵא, וְהַבַּיִת יִמָּלֵא עָשָׁן: |
| **ב. טיהור הנביא מעוונו** | (ה) וָאֹמַר: אוֹי לִי כִי נִדְמֵיתִי, (נשמדתי, מתתי)  כִּי אִישׁ טְמֵא שְׂפָתַיִם אָנֹכִי, וּבְתוֹךְ עַם טְמֵא שְׂפָתַיִם אָנֹכִי יוֹשֵׁב,  כִּי אֶת הַמֶּלֶךְ ה' צְבָאוֹת רָאוּ עֵינָי:  (ו) וַיָּעָף אֵלַי אֶחָד מִן הַשְּׂרָפִים וּבְיָדוֹ רִצְפָּה (גחלת), בְּמֶלְקַחַיִם לָקַח מֵעַל הַמִּזְבֵּחַ:  (ז) וַיַּגַּע עַל פִּי וַיֹּאמֶר: הִנֵּה נָגַע זֶה עַל שְׂפָתֶיךָ וְסָר עֲוֹנֶךָ וְחַטָּאתְךָ תְּכֻפָּר: |
| **ג. הנביא נשלח להינבא לְעם אשר לא ישמע לאזהרותיו** | (ח) וָאֶשְׁמַע אֶת קוֹל אֲדֹנָי אֹמֵר: אֶת מִי אֶשְׁלַח וּמִי יֵלֶךְ לָנוּ?  וָאֹמַר: הִנְנִי, שְׁלָחֵנִי:  (ט) וַיֹּאמֶר: לֵךְ וְאָמַרְתָּ לָעָם הַזֶּה: שִׁמְעוּ שָׁמוֹעַ - וְאַל תָּבִינוּ, וּרְאוּ רָאוֹ - וְאַל תֵּדָעוּ:  (י) הַשְׁמֵן לֵב הָעָם הַזֶּה, וְאָזְנָיו הַכְבֵּד, וְעֵינָיו הָשַׁע,  פֶּן יִרְאֶה בְעֵינָיו וּבְאָזְנָיו יִשְׁמָע וּלְבָבוֹ יָבִין,  וָשָׁב וְרָפָא לוֹ:  (יא) וָאֹמַר: עַד מָתַי, אֲדֹנָי?  וַיֹּאמֶר: עַד אֲשֶׁר אִם שָׁאוּ עָרִים מֵאֵין יוֹשֵׁב, וּבָתִּים מֵאֵין אָדָם, וְהָאֲדָמָה תִּשָּׁאֶה שְׁמָמָה:  (יב) וְרִחַק ה' אֶת הָאָדָם, וְרַבָּה הָעֲזוּבָה בְּקֶרֶב הָאָרֶץ:  (יג) וְעוֹד בָּהּ עֲשִׂרִיָּה, וְשָׁבָה וְהָיְתָה לְבָעֵר,  כָּאֵלָה וְכָאַלּוֹן אֲשֶׁר בְּשַׁלֶּכֶת מַצֶּבֶת בָּם, זֶרַע קֹדֶשׁ מַצַּבְתָּהּ: |

|  |
| --- |
| מקומו וזמנו של הפרק בספר |

ישעיהו ו, א

בִּשְׁנַת מוֹת הַמֶּלֶךְ עֻזִּיָּהוּ וָאֶרְאֶה אֶת אֲדֹנָי יֹשֵׁב עַל כִּסֵּא רָם וְנִשָּׂא וְשׁוּלָיו מְלֵאִים אֶת הַהֵיכָל...

רש"י ישעיהו ו, א

בשנת מות המלך עוזיהו - סימן (פרק) **זה תחילת הספר ותחילת נבואת ישעיה**, וחמשה סימנים הקודמים נאמרו אחר זה הסימן אלא ש"אין מוקדם ומאוחר בתורה".

1. עיין בפרק ו וברש"י על פסוק א, וענה:
2. רש"י סובר **שפרק ו, הוא הפרק שבו מתמנה לראשונה ישעיהו לנביא** (הקדשתו כנביא). מה הביסוס בכתוב לפירוש זה?
3. מה הקושי שפירוש זה מעורר? וכיצד רש"י מיישב את הקושי על פירושו?

* מלבי"ם ישעיהו א, א

מה שכתוב בפרשה בפרק ו' (פס' ח-ט): "וָאֶשְׁמַע אֶת קוֹל אֲדֹנָי אֹמֵר: אֶת מִי אֶשְׁלַח וּמִי יֵלֶךְ לָנוּ? וָאֹמַר: הִנְנִי, שְׁלָחֵנִי. וַיֹּאמֶר: לֵךְ וְאָמַרְתָּ לָעָם הַזֶּה..." שנראה שאז הייתה תחילת השליחות, הוא כי מאז ניבא בקביעות, מה-שאין-כן מה **שניבא מתחילת מלכות עוזיה** לא היה בקביעות.

1. לפי המלבי"ם, פרק ו הוא איננו פרק ההקדשה של ישעיהו כנביא, שהרי לדעתו הוא התנבא עוד ב"תחילת מלכות עוזיהו" כנאמר בפסוק הראשון של הספר. לאור הבנה זו, הסבר כיצד המלבי"ם מפרש את הפסוקים הבאים:

א. פסוק א, **בפרק א** - המציין שישעיהו התנבא עוד בימי עוזיהו "חֲזוֹן יְשַׁעְיָהוּ אֲשֶׁר חָזָה... **בִּימֵי** עֻזִּיָּהוּ יוֹתָם..."

ב. פסוקים ח-ט, **בפרק ו** - המתארים מינוי של ישעיהו "**בשנת מות** המלךעוזיהו"?

****סיכום**** המחלוקת בין רש"י למלבי"ם

1. השלם את הטבלה הבאה, המסכמת את המחלוקת בין רש"י למלבי"ם.

|  |  |  |
| --- | --- | --- |
|  | **רש"י** | **מלבי"ם** |
| האם פרק ו מופיע במקומו הכרונולוגי? |  |  |
| מה תפקידה של השליחות הנבואית שמקבל ישעיהו בפרק ו'? |  |  |

* "בשנת מות המלך עוזיהו" - בשעה שנצטרע

לפניך הרחבה והעמקה בשיטת רש"י, בשאלה מתי בדיוק נאמרה נבואת ההקדשה של פרק ו, לשם כך נעיין במקורות הבאים:

* ****רש"י ישעיהו ו, א****

בִּשְׁנַת מוֹת הַמֶּלֶךְ עֻזִּיָּהוּ -כשנצטרע**.**

**עוזיהו מלך 52 שנה. לפי חז"ל עוזיהו נצטרע בשנת 25 למלכותו.**

* נדרים סד ע"ב

מצורע חשוב כמת.

* דברי הימים ב פרק כו

(ג) בֶּן שֵׁשׁ עֶשְׂרֵה שָׁנָה עֻזִּיָּהוּ בְמָלְכוֹ וַחֲמִשִּׁים וּשְׁתַּיִם שָׁנָה מָלַךְ בִּירוּשָׁלִָם וְשֵׁם אִמּוֹ יְכָלְיָה מִן יְרוּשָׁלִָם:

(ד) וַיַּעַשׂ הַיָּשָׁר בְּעֵינֵי ה' כְּכֹל אֲשֶׁר עָשָׂה אֲמַצְיָהוּ אָבִיו:

...

(טז) וּכְחֶזְקָתוֹ גָּבַהּ לִבּוֹ עַד לְהַשְׁחִית וַיִּמְעַל בַּה' אֱלֹהָיו וַיָּבֹא אֶל הֵיכַל ה' לְהַקְטִיר עַל מִזְבַּח הַקְּטֹרֶת:

(יז) וַיָּבֹא אַחֲרָיו עֲזַרְיָהוּ הַכֹּהֵן וְעִמּוֹ כֹּהֲנִים לַה' שְׁמוֹנִים בְּנֵי חָיִל:

(יח) וַיַּעַמְדוּ עַל עֻזִּיָּהוּ הַמֶּלֶךְ וַיֹּאמְרוּ לוֹ לֹא לְךָ עֻזִּיָּהוּ לְהַקְטִיר לַה' כִּי לַכֹּהֲנִים בְּנֵי אַהֲרֹן הַמְקֻדָּשִׁים לְהַקְטִיר

צֵא מִן הַמִּקְדָּשׁ כִּי מָעַלְתָּ וְלֹא לְךָ לְכָבוֹד מֵה' אֱלֹהִים:

(יט) וַיִּזְעַף עֻזִּיָּהוּ וּבְיָדוֹ מִקְטֶרֶת לְהַקְטִיר

וּבְזַעְפּוֹ עִם הַכֹּהֲנִים **וְהַצָּרַעַת זָרְחָה בְמִצְחוֹ** לִפְנֵי הַכֹּהֲנִים בְּבֵית ה' מֵעַל לְמִזְבַּח הַקְּטֹרֶת:

(כ) וַיִּפֶן אֵלָיו עֲזַרְיָהוּ כֹהֵן הָרֹאשׁ וְכָל הַכֹּהֲנִים **וְהִנֵּה הוּא מְצֹרָע בְּמִצְחוֹ**

וַיַּבְהִלוּהוּ מִשָּׁם וְגַם הוּא נִדְחַף לָצֵאת כִּי נִגְּעוֹ ה':

(כא) **וַיְהִי עֻזִּיָּהוּ הַמֶּלֶךְ מְצֹרָע עַד יוֹם מוֹתוֹ** וַיֵּשֶׁב בֵּית הַחָפְשִׁית מְצֹרָע כִּי נִגְזַר מִבֵּית ה'

וְיוֹתָם בְּנוֹ עַל בֵּית הַמֶּלֶךְ שׁוֹפֵט אֶת עַם הָאָרֶץ:

(כב) וְיֶתֶר דִּבְרֵי עֻזִּיָּהוּ הָרִאשֹׁנִים וְהָאַחֲרֹנִים כָּתַב יְשַׁעְיָהוּ בֶן אָמוֹץ הַנָּבִיא:

1. ראינו שלפי רש"י פרק ו הוא פרק ההקדשה של ישעיהו כנביא, אך פירוש זה מעורר את הקושיה הבאה:

מצד אחד לפי רש"י משתמע שישעיהו החל את שליחות הנבואית רק **בשנת מות של עוזיהו** (על פי פרק ו פסוק א) מצד שני משתמע מפרק א שישעיהו שימש כנביא עוד **בימיו של עוזיהו** (על פי פרק א, פסוק א).

לאור המקורות שמובאים לעיל, הצע דרך לפתור קושי זה?

|  |
| --- |
| המראה  [פסוקים א-ז] |

****פסוקים א-ד: המראה****

ישעיהו פרק ו

(א) בִּשְׁנַת מוֹת הַמֶּלֶךְ עֻזִּיָּהוּ,

**וָאֶרְאֶה אֶת אֲדֹנָי** יֹשֵׁב עַל כִּסֵּא רָם וְנִשָּׂא, וְשׁוּלָיו מְלֵאִים אֶת הַהֵיכָל:

(ב) שְׂרָפִים עֹמְדִים מִמַּעַל לוֹ,

שֵׁשׁ כְּנָפַיִם שֵׁשׁ כְּנָפַיִם לְאֶחָד:

**בִּשְׁתַּיִם** יְכַסֶּה פָנָיו,

**וּבִשְׁתַּיִם** יְכַסֶּה רַגְלָיו,

**וּבִשְׁתַּיִם** יְעוֹפֵף:

(ג) וְקָרָא זֶה אֶל זֶה וְאָמַר:

**קָדוֹשׁ**

**קָדוֹשׁ**

**קָדוֹשׁ**

ה' צְבָאוֹת, מְלֹא כָל הָאָרֶץ כְּבוֹדוֹ:

(ד) וַיָּנֻעוּ אַמּוֹת הַסִּפִּים מִקּוֹל הַקּוֹרֵא, וְהַבַּיִת יִמָּלֵא עָשָׁן**:**

1. כתוב **בלשונך**, מהו המראה שראה ישעיהו בפסוקים א-ד?

יבמות מט ע"ב

אמר ליה (מנשה לישעיהו):

משה רבך אמר (בשם ה', שמות לג, כ): "כי לא יראני האדם וחי",

ואתה אמרת (ישעיהו ו, א): "ואראה את ה' יושב על כסא רם ונשא"? ...

כל הנביאים נסתכלו באספקלריא (ראי, חלון) שאינה מאירה, משה רבינו נסתכל באספקלריא המאירה.

1. עיין בפסוק א, ובדברי הגמרא, וענה:

א. מה הקושי שפסוק א מעורר?

ב. על פי הגמרא ביבמות, כיצד ניתן ליישב קושי זה?

****פסוק ד: "****וַיָּנֻעוּ אַמּוֹת הַסִּפִּים****..."****

ישעיהו ו, ד

וַיָּנֻעוּ אַמּוֹת הַסִּפִּים מִקּוֹל הַקּוֹרֵא, וְהַבַּיִת יִמָּלֵא עָשָׁן**:**

מה מתואר בפסוק ד? יש פרשנים (מלבי"ם) הרואים בהתרחשויות המתוארות בפסוק ד' דברים שמתרחשים בעולמות העליונים שאותם ראה ישעיהו והם חלק מן המחזה השמימי המתואר בפסוקים א-ד. ויש מפרשים (רש"י) כי המחזה השמימי מתואר רק בפסוקים א-ג, ואילו פסוק ד' מתאר את מה שהתרחש על הארץ באותם רגעים ממש.

****רש"י ישעיהו ו, ד****

**מקול הקורא - מקול המלאכים הקוראים. והוא היה "יום הרעש"**[[1]](#footnote-1) **(יום של רעידת אדמה) שנאמר בו "וְנַסְתֶּם כַּאֲשֶׁר נַסְתֶּם מִפְּנֵי הָרַעַשׁ בִּימֵי עֻזִּיָּה מֶלֶךְ יְהוּדָה" (זכריה יד, ה). בו ביום עמד עוזיה להקטיר בהיכל, רעשו שמים לשורפו לומר: דינו בשריפה כמו שנאמר "וְאֵשׁ יָצְאָה מֵאֵת ה' וַתֹּאכַל אֵת הַחֲמִשִּׁים וּמָאתַיִם אִישׁ מַקְרִיבֵי הַקְּטֹרֶת" (במדבר טז, לה). וזהו שקראם "שרפים" שבאו לשורפו. רעשה הארץ לבולעו, כסבורה דינו ליבלע כקרח, שערער על הכהונה. יצתה בת קול ואמרה: "זִכָּרוֹן לִבְנֵי יִשְׂרָאֵל לְמַעַן אֲשֶׁר לֹא יִקְרַב אִישׁ זָר אֲשֶׁר לֹא מִזֶּרַע אַהֲרֹן הוּא לְהַקְטִיר קְטֹרֶת לִפְנֵי ה' וְלֹא יִהְיֶה כְקֹרַח וְכַעֲדָתוֹ כַּאֲשֶׁר דִּבֶּר ה' בְּיַד מֹשֶׁה לוֹ" (במדבר י"ז, ה) ולא יהיה עוד אדם המעורר על הכהונה כקרח - בבליעה, וכעדתו - בשריפה, אלא (שעונשו של עוזיהו היה) כאשר דבר ה' ביד משה בסנה "הָבֵא נָא יָדְךָ בְּחֵיקֶךָ" (שמות ד, ו) והוציאה מצורעת כשלג, אף כאן צרעת פרחה במצחו (דברי הימים ב, כו, טו).**

1. **רש"י מפרש כי פסוק ד' רומז על לאירוע חמור שהתרחש בימי עוזיהו.**

**א. לפי רש"י, מהו האירוע החמור שנרמז בפסוק ד במילים "**וַיָּנֻעוּ אַמּוֹת הַסִּפִּים**"?**

**ב. והיכן בתנ"ך נזכר עוד פעם האירוע הזה? (שני מקומות)**

**ג. לפי רש"י, בעקבות מה התרחש האירוע החמור?**

**ד. לשם מה מזכיר רש"י בדבריו את פרשיית קרח ועדתו?**

**ה. לפי רש"י, במה שונה עונשו של קרח מעונשו של עוזיהו?**

****פסוק ה: תגובת הנביא****

ישעיהו ו, ה

וָאֹמַר: אוֹי לִי כִי נִדְמֵיתִי,

כִּי אִישׁ טְמֵא שְׂפָתַיִם אָנֹכִי,

וּבְתוֹךְ עַם טְמֵא שְׂפָתַיִם אָנֹכִי יוֹשֵׁב,

כִּי אֶת הַמֶּלֶךְ ה' צְבָאוֹת רָאוּ עֵינָי:

רש"י ישעיהו ו, ה

כי נדמיתי - הריני מת שלא הייתי כדאי שאראה פני השכינה,

ודוגמתו מצינו במנוח "וַיֹּאמֶר מָנוֹחַ אֶל אִשְׁתּוֹ מוֹת נָמוּת כִּי אֱלֹהִים רָאִינוּ" (שופטים יג, כב).

1. עיין בפסוק ה וברש"י, וענה:

א. מדוע ישעיהו חושש שהוא ימות? (היעזר ברש"י)

ב. ישעיהו מחזק את חששו שהוא הולך למות בשני טיעונים:

"כִּי **אִישׁ** **טְמֵא שְׂפָתַיִם** אָנֹכִי, וּבְתוֹךְ **עַם טְמֵא שְׂפָתַיִם** אָנֹכִי יוֹשֵׁב".

(1) מה המשמעות של "טומאת השפתים"?

(2) הסבר כיצד כל אחד מהטיעונים הללו מחזק את חששו של ישעיהו שהוא עומד למות?

1. מה הקשר בין המראה (א-ד) ותגובת ישעיהו (ה') לבין הרעיונות המרכזיים בספר?

ישעיהו זכה למראה נשגב, שאנו מצטטים את חלקו (פסוק ג) בתוך החלק המקודש ביותר בתפילת שמונה עשרה ב'קדושה'. מפסוק ה ואילך מבטא הנביא את הפער הגדול בינו לבין המראה, ובין עם ישראל למראה הנשגב. הפער הזה בין השגב למציאות הוא אחד המאפיינים של נבואת ישעיהו - מצד אחד יש בספר את החזון הנשגב ביותר של המקרא: "והיה באחרית הימים וגו' " ומאידך, יש בו תוכחות המעידות על מציאות שיש בה בעיות עומק, שרחוקה מאד ממימוש החזון. נבואת ישעיהו מלמדת אותנו איך להתמודד עם הפער הגדול בין המציאות לחזון, ולחתור לתיקונה המלא.

פסוקים ו-ז: תגובת ה' לדברי הנביא

ישעיהו ו

(ו) וַיָּעָף אֵלַי אֶחָד מִן הַשְּׂרָפִים וּבְיָדוֹ רִצְפָּה (גחלת), בְּמֶלְקַחַיִם לָקַח מֵעַל הַמִּזְבֵּחַ:

(ז) וַיַּגַּע עַל פִּי וַיֹּאמֶר: הִנֵּה נָגַע זֶה עַל שְׂפָתֶיךָ וְסָר **עֲוֹנֶךָ** וְחַטָּאתְךָ תְּכֻפָּר:

****מדרש תנחומא וישלח סימן ב****

תדע לך שבשעה שאמר ישעיה 'כי איש טמא שפתים אנכי ובתוך עם טמא שפתים אנכי יושב' (ישעיה ו, ה),

א"ל הקדוש ברוך הוא: ישעיה, בעצמך אתה רשאי לומר איש טמא שפתים, אבל לישראל אתה אומר בתוך עם טמא שפתים?! שהם הקדימו עשיה לשמיעה, ומייחדין את שמי פעמים בכל יום, ואתה קורא אותן עם טמא שפתים?!

מה כתיב שם 'ויעף אלי אחד מן השרפים ובידו רצפה' (ישעיהו ו, ו)

מהו רצפה? רוץ פה (רצוף את הפה) של מי שאומר לשון הרע על בני...

ונטל את הגחלת ונתנה על פי ישעיה שנאמר "וַיַּגַּע עַל פִּי וַיֹּאמֶר: הִנֵּה נָגַע זֶה עַל שְׂפָתֶיךָ וְסָר עֲוֹנֶךָ וְחַטָּאתְךָ תְּכֻפָּר"(ז')**.**

שאלה המבוססת של שאלת בגרות חורף תשע"ד

1. **עיין בפסוקים ו-ז, ובדברי המדרש, וענה:**

**א. מהו העוון הנזכר בפסוק ז?**

**ב. כיצד כופר עוון זה?**

1. **א. לפי המדרש, במה האשים ישעיהו את עם ישראל? וכיצד ה' הוכיח לו שהאשמה הזו איננה נכונה?**

**ב. לפי המדרש, מה הקשר בין החטא של ישעיהו לדרך שבה יתכפר לו החטא בסופו של דבר?**

* ****הקשר רחב: הקבלה בין ישעיהו למשה****
* שמות ד, א

וַיַּעַן מֹשֶׁה וַיֹּאמֶר וְהֵן לֹא יַאֲמִינוּ לִי וְלֹא יִשְׁמְעוּ בְּקֹלִי כִּי יֹאמְרוּ לֹא נִרְאָה אֵלֶיךָ ה':

* במדבר רבה פרשת נשא פרשה ז

ועל האומר דבר לחבירו שאינו בו, זה משה בשעה שאמר לו האלהים שילך אצל ישראל, אמר לו: ריבוני והרי אינן מאמינין אותי, שנאמר "והן לא יאמינו לי" (שמות ד, א). אמר לו האלהים: הא משה הא משה, כבר אתה יודע שאינן מאמינין אותך? מאמינין בני מאמינין הם. אמרת לי 'והן לא יאמינו לי', 'הבא נא ידך בחיקך' ומיד "ויוציאה והנה ידו מצורעת כשלג".

* רש"י שמות ד, ו

אף באות זה (הצרעת) רמז שלשון הרע סיפר באומרו (פסוק א) 'לא יאמינו לי', לפיכך הלקהו בצרעת, כמו שלקתה מרים על לשון הרע.

|  |
| --- |
| שליחותו של הנביא  [פסוקים ח-יג] |

****פסוקים ח-ט: קבלת השליחות****

****ישעיהו פרק ו****

**(ח) וָאֶשְׁמַע אֶת קוֹל אֲדֹנָי אֹמֵר: אֶת מִי אֶשְׁלַח, וּמִי יֵלֶךְ לָנוּ?**

**וָאֹמַר: הִנְנִי שְׁלָחֵנִי.**

**(ט) וַיֹּאמֶר לֵךְ וְאָמַרְתָּ לָעָם הַזֶּה שִׁמְעוּ שָׁמוֹעַ...**

הנביא ישעיהו ראה בחזיונו כביכול את ה' כמלך בשר ודם, היושב על כסאו במועצת שריו ועבדיו. מדרך המועצות האלה שפותחים אותן בשירי תהילה ושבח למלך ("קדוש קדוש קדוש..."). בתחילת בחיזיון ישעיהו חש שאינו ראוי למעמד הזה מכיוון שהוא טמא, אך מלאך ה' מטהר אותו ע"י שהוא נוגע עם גחלת בשפתיו. לאחר שישעהו נטהר, הוא שומע את הדיון המתנהל ב"מועצת המלך", בו ה' מתייעץ עם מלאכיו, ושואל אותם את מי אשלח כנביא לישראל, ישעיהו מתערב בדיון מתנדב לקבל על עצמו את המשימה והשליחות הנבואית.

בניגוד לישעיהו, משה וירמיהו **התנגדו** בתחילה לקבל על עצמם את השליחות, כיון שלא ראו את עצמם מתאימים; משה אומר שהוא "כבד פה וכבד לשון" (שמות ג, י), וירמיהו אומר "הִנֵּה לֹא יָדַעְתִּי דַבֵּר כִּי נַעַר אָנֹכִי" (ירמיהו א, ו). לעומת משה וירמיהו, ישעיהו אמנם **חושש** לקבל את התפקיד ואומר: "כִּי אִישׁ טְמֵא שְׂפָתַיִם אָנֹכִי" (ישעיהו ו, ה), אך האמירה: "וְסָר עֲוֹנֶךָ וְחַטָּאתְךָ תְּכֻפָּר" מביאה אותו **מיד להתנדב ולהיענות לשליחות**.

* ויקרא רבה (וילנא) פרשת צו פרשה י (מובא ברד"ק)

אמר ישעיה: מטייל הייתי בבית תלמודי, ושמעתי קולו של הקדוש ברוך הוא אומר: "**אֶת מִי אֶשְׁלַח, וּמִי יֵלֶךְ לָנוּ?"** (ישעיה ו, ח) שלחתי את מיכה, והיו מכין אותו בלחי היינו הוא דכתיב" "בַּשֵּׁבֶט יַכּוּ עַל הַלְּחִי אֵת שֹׁפֵט יִשְׂרָאֵל" (מיכה ד, יד). שלחתי את עמוס והיו קורין אותו 'פסילוס' (בכינויי הגנאי: 'גמגמן') דאמר רבי פנחס: למה נקרא שמו עמוס? שהיה עמוס בלשונו. מעתה **"אֶת מִי אֶשְׁלַח, וּמִי יֵלֶךְ לָנוּ? וָאֹמַר: הִנְנִי שְׁלָחֵנִי"** (ישעיה ו, ח) א"ל הקדוש ברוך הוא: ישעיה, בָּנַי טרחנין, סרבנים הם. אם אתה **מקבל עליך להתבזות וללקות מבני** - את הולך בשליחותי, ואם לאו - אין אתה הולך בשליחותי? אמר לו: על מנת כן, (זהו שנאמר) "אֲדֹנָי ה' פָּתַח לִי אֹזֶן, וְאָנֹכִי לֹא מָרִיתִי אָחוֹר לֹא נְסוּגֹתִי. גֵּוִי נָתַתִּי לְמַכִּים, וּלְחָיַי לְמֹרְטִים, פָּנַי לֹא הִסְתַּרְתִּי מִכְּלִמּוֹת וָרֹק" (ישעיהו נ, ה-ו).

לפי המדרש (המובא גם ברד"ק), הקב"ה כביכול מתייעץ במלאכיו ושואל את מי אשלח, והמדרש מביא דוגמאות מנביאים מקבילים לישעיהו (עמוס ומיכה) שנשלחו, ומן הקשיים שהיו להם בשליחותם, למרות זאת ישעיהו מוכן לצאת לשליחות מתוך הכרה בקשיים הכרוכים בשליחות, ומתוך ידיעה שהוא עלול לשלם עליה מחיר "גֵּוִי נָתַתִּי לְמַכִּים" (ישעיהו נ, ו).

שאלה מתוך בגרות חורף תשע"ד

1. מה ישעיהו מקבל על עצמו במילים**: "הִנְנִי שְׁלָחֵנִי"**, לפי הפשט; ומה הוא מקבל עליו לפי המדרש?

פסוקים ט-יא: השליחות

ישעיהו פרק ו

(ט) וַיֹּאמֶר לֵךְ וְאָמַרְתָּ לָעָם הַזֶּה שִׁמְעוּ שָׁמוֹעַ - וְאַל תָּבִינוּ, וּרְאוּ רָאוֹ - וְאַל תֵּדָעוּ:

(י) הַשְׁמֵן לֵב הָעָם הַזֶּה, וְאָזְנָיו הַכְבֵּד, וְעֵינָיו הָשַׁע,

פֶּן יִרְאֶה בְעֵינָיו, וּבְאָזְנָיו יִשְׁמָע, וּלְבָבוֹ יָבִין - וָשָׁב וְרָפָא לוֹ:

בפסוק ט, ישעיהו נשלח להתנבא לעם. התנ"ך לא מפרט כאן את תוכן הדברים שעליו לומר לעם (מן הסתם מדובר בנבואת תוכחה על פשעיהם), אלא ה' מגלה לו מה תהיה תגובת העם לנבואתו. התגובה תהיה שהם לא ישמעו לו: "שִׁמְעוּ שָׁמוֹעַ - וְאַל תָּבִינוּ, וּרְאוּ רָאוֹ - וְאַל תֵּדָעוּ".

מדובר אם-כך בתפקיד המועד מראש לכישלון! כתובים אלו מעוררים שאלות קשות:

1. מדוע תגובת העם כל-כך קשה?
2. מה אם-כך הטעם בשליחות אם ממילא לא ישמעו לו?

נענה על שאלות אילו בעזרת רש"י:

רש"י ישעיהו ו, ט-י

שִׁמְעוּ שָׁמוֹעַ **- אני אומר לכם שמעו שמוע, ואתם אין אתם נותנים לב להבין.**

וּרְאוּ רָאוֹ **- ראו ניסים שעשיתי לכם, ואינכם נותנים לב לדעת אותי.**

הַשְׁמֵן לֵב הָעָם הַזֶּה **- כמו "וַיַּרְא פַּרְעֹה כִּי הָיְתָה הָרְוָחָה וְהַכְבֵּד אֶת לִבּוֹ וְלֹא שָׁמַע אֲלֵהֶם" (שמות ח, יא) לשון 'הָלוֹך', לשון 'פָעוֹל': לבם הולך הלוך והשמן, ואזניו הולכים הלוך והכבד משמוע.**

וְעֵינָיו הָשַׁע **- טחים... מראות עיניהם...**

פֶּן יִרְאֶה בְעֵינָיו **- נתנו לבם שלא ישמעו דברי נביאים, שהם יראים (חוששים) שמא יוטבו בעיניהם דבריי, ויבינו בלבם, וישובו אלי, והיא רפואתם.**

1. **עיין בפסוקים ט-י ובדברי רש"י, וענה:**

**א. מהי השליחות שהוטלה על ישעיהו, בפסוק ט?**

**ב. האם תחילת פסוק י "הַשְׁמֵן לֵב הָעָם הַזֶּה, וְאָזְנָיו הַכְבֵּד, וְעֵינָיו הָשַׁע**" **הוא ציווי או תיאור מצב? נמק.**

**ג. הסבר בלשונך את המילים - "הַשְׁמֵן לֵב הָעָם הַזֶּה, וְאָזְנָיו הַכְבֵּד, וְעֵינָיו הָשַׁע...**"**.:**

**ד. לפי רש"י על סוף פסוק י, מדוע העם לא רוצה לשמוע ולא רוצה לחזור בתשובה?**

**ה. במה דומה המקרה של שליחות משה לפרעה, לשליחות כאן של ישעיהו לעם ישראל?**

מה הטעם בשליחות של ישעיהו אם ברור שהעם לא ישמע לדבריו?

שליחותו מסתמנת כשליחות קשה, העם יסרב להקשיב לו, ותשובתם תגיע רק לאחר צרות קשות. דברי ה' לישעיהו, בתחילת דרכו הנבואית, מבהירים את האתגר הגדול בפניו הוא עומד, אולם אין זה שולל את האפשרות שלדבריו תהיה השפעה על המציאות, **וודאי השפעה על הדורות הבאים הלומדים את הספר**. ניתן להבין זאת גם בעזרת אמרתו של ר' מנחם מנדל מקוצק: "והיו הדברים האלה אשר אנכי מצוך **היום** על לבבך" (דברים ו', ו) - יהיו מונחים תדיר על הלב, כך שבבוא רגע של כושר וייפתח הלב, יוכלו לחדור מיד לתוכו.

****פסוקים יא-יג: הדו שיח בין ה' לישעיהו בעקבות השליחות****

ישעיהו פרק ו

(יא) וָאֹמַר: עַד מָתַי אֲדֹנָי?

וַיֹּאמֶר: עַד אֲשֶׁר אִם שָׁאוּ עָרִים - מֵאֵין יוֹשֵׁב, וּבָתִּים - מֵאֵין אָדָם, וְהָאֲדָמָה - תִּשָּׁאֶה שְׁמָמָה:

(יב) וְרִחַק ה' אֶת הָאָדָם, וְרַבָּה הָעֲזוּבָה בְּקֶרֶב הָאָרֶץ.

(יג) וְעוֹד בָּהּ עֲשִׂרִיָּה, וְשָׁבָה וְהָיְתָה לְבָעֵר...

רש"י ו, יא

**(יא) עד מתי - יכבידו את לבם ולא ישמעו?**

**ויאמר - ידעתי כי לא ישיבו עד תבא פורענות עליהם וילכו בגולה "ושאו עריהם מאין יושב".**

**(יג) עוד בה עשיריה - גם אותה השארית אשיב ידי עליה בצרוף אחר צרוף,**

**והייתה לבער - עד שלא ישארו אלא צדיקים גמורים שישובו אלי בכל לבם.**

1. **עיין בפסוקים יא-יב ובדברי רש"י, וענה:**

**א. לפי רש"י, הסבר בלשונך את שאלת הנביא "עד מתי אדני?"**

**ב. לפי רש"י הסבר בלשונך את תשובת ה' לשאלתו של הנביא. (פרט את שני דברים)**

****פסוק יג: חורבן ונחמה****

ישעהו פרק ו

(יג) וְעוֹד בָּהּ עֲשִׂרִיָּה, וְשָׁבָה וְהָיְתָה לְבָעֵר;

כָּאֵלָה וְכָאַלּוֹן אֲשֶׁר בְּשַׁלֶּכֶת מַצֶּבֶת בָּם, זֶרַע קֹדֶשׁ מַצַּבְתָּהּ:

דעת מקרא (מעובד)

**וְעוֹד בָּהּ עֲשִׂרִיָּה** - לאחר הגלות, כשתמעט האוכלוסייה עד כדי עשירית, **וְשָׁבָה וְהָיְתָה לְבָעֵר** - גם השארית תמשיך עוד לסבול, אבל לא תהיה השמדה גמורה בדומה לעצים **כָּאֵלָה וְכָאַלּוֹן אֲשֶׁר בְּשַׁלֶּכֶת[[2]](#footnote-2)** - שגם כשגודעים את ענפיהם, **מַצֶּבֶת בָּם** - הגזע שלהן נשאר, **זֶרַע קֹדֶשׁ מַצַּבְתָּהּ** **-** העשירית שתישאר תהיה הגזע של האלה והאלון, ממנה האומה תמשיך להתקיים.

1. **פסוק יג מממשיך הוא מתאר את הפורענות הנוראה שתבוא על עם ישראל, יחד עם זאת יש בפסוק הזה גם דברי נחמה והבטחה.**

**א. הסבר בלשונך, מהי הפורענות ומהי הנחמה וההבטחה?**

**ב. הסבר את הדימוי של ה"אלה והאלון", לפי הפירוש של דעת מקרא.**

סיכום: מה ניתן ללמוד על ישעיהו כנביא מפרק ו?

1. **א. מה ניתן ללמוד על יחסו של ישעיהו לעם ישראל מהשאלה שלו "עד מתי?"**

**ב. הבא דוגמאות נוספות של אישים מהתנ"ך שגם הם פעלו בצורה דומה לישעיהו.**

**ג. משאלתו של ישעיהו "עד מתי?" ניתן ללמוד על תפקידו הכפול של הנביא בישראל, מהו התפקיד הכפול?**

1. עמוס א, א: "דִּבְרֵי עָמוֹס אֲשֶׁר הָיָה בַנֹּקְדִים מִתְּקוֹעַ אֲשֶׁר חָזָה עַל יִשְׂרָאֵל **בִּימֵי עֻזִּיָּה** מֶלֶךְ יְהוּדָה וּבִימֵי יָרָבְעָם בֶּן יוֹאָשׁ מֶלֶךְ יִשְׂרָאֵל **שְׁנָתַיִם לִפְנֵי הָרָעַשׁ**". [↑](#footnote-ref-1)
2. לפי דעת מקרא המושג "שלכת" בעברית המקראית שונה ממשמעותו בעברית שלאחר המקרא. הרי האלה והאלון הארץ-ישראליים אינם משירים את עליהם בחורף ולכן לא ניתן לייחס להם "שלכת". הנביא משתמש כאן במושג "שלכת" במובן של גדיעת הענפים. [↑](#footnote-ref-2)